موہن موناسنگھے

موہن موناسنگھے (انگریزی: Mohan Munasinghe؛ سنہالا: මොහාන් මුනසිංහ) (پیدائش: جولائی 1945ء)موہن موناسنگھے ایک ممتاز سری لنکن ماہرِ طبیعیات، انجینئر اور معیشت دان ہیں، جن کی تحقیق کا بنیادی محور توانائی، آبی وسائل، پائیدار ترقی اور ماحولیاتی تبدیلی ہے۔ وہ 2021ء کے بلیو پلانٹ پرائز کے laureate رہے اور بین الحکومتی پینل برائے ماحولیاتی تبدیلی (IPCC) کے نائب چیئرمین بھی رہے— وہی ادارہ جسے 2007ء میں سابق امریکی نائب صدر ایل گور کے ساتھ مشترکہ طور پر نوبل امن انعام سے نوازا گیا۔
موناسنگھے Munasinghe Institute for Development کے بانی و چیئرمین ہیں،
اور 1980ء سے سری لنکا کی حکومت کے اعزازی سینئر مشیر کے طور پر بھی خدمات انجام دے رہے ہیں۔

 ابتدائی زندگی اور پس منظر 
موہن موناسنگھے 1945ء میں کولمبو میں پیدا ہوئے۔ ابتدائی تعلیم انھوں نے سری لنکا میں حاصل کی۔ سائنسی علوم، ماحولیات اور توانائی کے شعبوں میں دلچسپی بچپن ہی سے نمایاں تھی، جو آگے چل کر ان کی تحقیق کا بنیادی محرک بنی۔

 تعلیم 
پروفیسر موناسنگھے نے اپنی ابتدائی تعلیم کولمبو کے رائل کالج میں حاصل کی۔انھوں نے 1967 میں جامعہ کیمبرج سے انجنیئرنگ میں آنرز کے ساتھ بی اے کی ڈگری مکمل کی اور بعد ازاں ایم اے بھی وہیں سے کیا۔اس کے بعد وہ اعلیٰ تعلیم کے لیے امریکا گئے جہاں 1970 میں میساچوسٹس انسٹی ٹیوٹ آف ٹیکنالوجی (ایم آئی ٹی) سے برقی انجنیئرنگ میں ایس ایم اور پی ای کیا۔1973 میں انھوں نے میک گل یونیورسٹی سے سالڈ اسٹیٹ فزکس میں پی ایچ ڈی مکمل کی،
جبکہ 1975 میں کونکورڈیا یونیورسٹی سے ڈویلپمنٹ اکنامکس میں ایم اے کی ڈگری لی۔
اپنے علمی اور تحقیقی کام کے اعتراف میں انھیں متعدد جامعاؤں نے اعزازی ڈاکٹریٹ کی ڈگریاں بھی عطا کی ہیں۔

 پیشہ ورانہ کیریئر 
1982 سے 1987 تک وہ سری لنکا کے صدر کے سینیئر مشیر برائے توانائی اور اطلاعاتی ٹیکنالوجی رہے،جہاں انھوں نے قومی توانائی حکمتِ عملی اور کمپیوٹر پالیسی کی تشکیل و نفاذ میں اہم کردار ادا کیا۔ وہ کمپیوٹر اینڈ انفارمیشن ٹیکنالوجی کونسل (CINTEC) کے بانی چیئرمین بھی رہے 
اور اُس صدارتی کمیشن کے رکن تھے جس نے ملک کی قومی ٹیلی کمیونی کیشن پالیسی مرتب کی۔ اسی دوران وہ نیچرل ریسورسز، انرجی اینڈ سائنس اتھارٹی آف سری لنکا کے بورڈ ممبر، آرتھر سی کلارک سینٹر فار ماڈرن ٹیکنالوجی کے گورنر اور سری لنکا انرجی منیجرز ایسوسی ایشن کے بانی صدر کے طور پر خدمات انجام دیتے رہے۔

وہ 1988 میں بین الحکومتی پینل برائے موسمیاتی تبدیلی (IPCC) کی بنیاد کے وقت سے اس کے ساتھ وابستہ رہے
اور اوسلو میں قائم انٹرنیشنل واٹر اکیڈمی کے چانسلر کے عہدے پر بھی فائز رہے۔ 1990 سے 1992 کے دوران انھوں نے امریکی صدر کے کونسل برائے ماحولیاتی معیار (PCEQ) کے مشیر کے طور پر بھی خدمات انجام دیں۔ 2002 تک وہ عالمی بینک میں سینیئر مینیجر اور مشیر رہے۔

بطور ماہرِ تعلیم، وہ جامعہ بیجنگ میں ممتاز مہمان پروفیسر،
اور اقوام متحدہ کی یونیورسٹی (ٹوکیو) میں وزٹنگ پروفیسر کے طور پر خدمات انجام دے رہے ہیں۔ اس سے قبل وہ یونیورسٹی آف مانچسٹر کے سسٹینایبل کنزمپشن انسٹی ٹیوٹ میں ڈائریکٹر جنرل اور پروفیسر آف سسٹینایبل ڈیولپمنٹ،
اور برازیل کی فیڈرل یونیورسٹی آف پارا میں وِیل سسٹینایبل ڈیولپمنٹ انسٹی ٹیوٹ کے انسٹی ٹیوٹ پروفیسر رہے۔
وہ گرین کراس انٹرنیشنل کے بورڈ آف ڈائریکٹرز کے رکن بھی رہے اور عالمی تھنک ٹینک "کلب آف روم" کے رکن بھی رہے۔

پروفیسر موناسنگھے 120 سے زائد کتابوں اور 400 کے قریب سائنسی و علمی مضامین کے مصنف یا شریک مصنف ہیں۔ انھیں پائیدار ترقی کے لیے Sustainomics فریم ورک پیش کرنے کا کریڈٹ دیا جاتا ہے، جو انھوں نے 1992 میں ریو ڈی جینیرو میں ہونے والی ارتھ سمٹ میں پیش کیا تھا۔ حال ہی میں انھوں نے اقوام متحدہ میں Millennium Consumption Goals کا تصور بھی پیش کیا۔
وہ ٹیکنیشے یونیورسٹیٹ ڈارم شٹٹ میں بھی وزٹنگ پروفیسر رہے ہیں۔

 نمایاں نظریات اور خدمات 
موناسنگھے کا نمایاں نظریہ سسٹینومکس (Sustainomics) ہے، جو تبدیلی کے تین بڑے ستونوں—
 معاشی ترقی
 سماجی انصاف
 ماحولیاتی تحفظ
— کو ایک جامع فریم ورک میں یکجا کرتا ہے۔

انھوں نے اضافی ترقیاتی تصورات بھی پیش کیے:
 Balanced Inclusive Green Growth (BIGG)
 Millennium Consumption Goals (MCGs)

یہ نظریات انصاف پر مبنی، ماحول دوست اور جامع ترقی کی وکالت کرتے ہیں۔

 اہم تصنیفات 
موناسنگھے نے ماحولیات، توانائی اور معیشت پر متعدد کتابیں لکھیں، جن میں نمایاں شامل ہیں:
 Making Development More Sustainable — پائیدار ترقی کے اصول و حکمتِ عملی
 Sustainable Development in Practice: Sustainomics Framework and Applications — سسٹینومکس کا عملی اطلاق
 Primer on Climate Change and Sustainable Development — ماحولیاتی تبدیلی کا تعارفی جائزہ 
 Sustainability in the Twenty-First Century — اکیسویں صدی میں پائیداری کے تقاضے 
 Defining and Measuring Sustainability — پائیداری کے اشاریے اور پیمائش 
 Energy Policy Analysis and Modelling — توانائی پالیسی کا تجزیاتی مطالعہ
 Water Supply and Environmental Management — آبی وسائل اور ماحولیاتی نظم

 اعزازات 
موہن موناسنگھے کو اپنی علمی و پیشہ ورانہ خدمات کے اعتراف میں متعدد قومی و بین الاقوامی اعزازات سے نوازا گیا ہے۔ ان میں نمایاں درج ذیل شامل ہیں:

بلیو پلانٹ پرائز (2021ء) — پائیدار ترقی اور ماحولیاتی تحقیق میں قابلِ ذکر عالمی خدمات کے اعتراف میں۔

لیجن آف آنر (فرانس) — آفیسر رینک (2017ء) — فرانسیسی حکومت کی جانب سے ماحولیات اور پائیدار ترقی میں نمایاں کردار پر عطا کیا گیا۔

ایمنینس ان انجینئرنگ ایوارڈ (2014ء) — سری لنکا کے اعلیٰ انجینئرنگ ادارے "انسٹی ٹیوٹ آف انجینئرز" کی جانب سے بہترین پیشہ ورانہ خدمات اور قومی و عالمی سطح پر پائیدار ترقی میں اہم کردار پر دیا گیا سب سے بڑا اعزاز۔

انیتا گیریبالڈی گولڈ میڈل (2007ء) — برازیلی حکومت کی جانب سے انسانیت کی خدمت کے اعتراف میں۔

سروودیہ ایوارڈ برائے انسانیت، امن اور ترقی (2007ء) — سماجی فلاح، پائیداری اور بین الاقوامی امن کے فروغ پر دیا گیا۔

IPCC کے نائب چیئرمین (2007ء) — بین الحکومتی پینل برائے ماحولیاتی تبدیلی کی قیادت میں خدمات؛ یہ وہی ادارہ ہے جسے 2007ء کا نوبل امن انعام مشترکہ طور پر ملا۔

زاید انٹرنیشنل پرائز فار انوائرنمنٹ (2006ء) — Millennium Ecosystem Assessment میں اہم علمی کردار پر مشترکہ طور پر عطا کیا گیا۔

آرڈر آف فیلوشپ (اعزازی) — انڈیپنڈنٹ یونیورسٹی بنگلہ دیش (IUB) کی جانب سے توانائی، معیشت اور ماحولیات میں غیر معمولی شراکت پر (2005ء)۔

آؤٹ اسٹینڈنگ لائف ٹائم اچیومنٹس ایوارڈ (2003ء) — سری لنکا کی 16 بڑی پیشہ ورانہ تنظیموں کی طرف سے مشترکہ طور پر ان کی ہمہ جہت خدمات کے اعتراف میں۔

ایڈلمین-فرینکل پرائز (2003ء) — امریکا کی "USAEE" جانب سے توانائی تحقیق میں منفرد اور جدّت پر مبنی علمی خدمات پر عطا کیا گیا۔

گرین ایوارڈ (1998ء) — عالمی ماحولیاتی صحافیوں کی تنظیم کی جانب سے پائیدار ترقی میں غیر معمولی کردار پر۔

بین الاقوامی ایوارڈ برائے بہترین تحقیقی مقالہ (1994ء) — آبی وسائل کے پائیدار انتظام پر بہترین تحقیقی کام کے اعتراف میں، جو ورلڈ واٹر کانگریس (ابوظبی) میں پیش کیا گیا۔

ایوارڈ فار آؤٹ اسٹینڈنگ کنٹری بیوشنز ٹو انرجی ایکانومکس (1986ء) — امریکی تنظیم International Association of Energy Economists کی جانب سے۔

سنہا گولڈ میڈل (1985ء) — لائینز کلب انٹرنیشنل (سری لنکا) کی جانب سے سائنسی تحقیق میں غیر معمولی کارکردگی پر دیا گیا۔

البرٹ ایم. گراس پرائز (1968ء) — ایم آئی ٹی (امریکا) کی جانب سے تعلیمی و سائنسی کارکردگی پر۔

جے ڈبلیو بوچیمپ پرائز (1966ء) — انسٹی ٹیوٹ آف انجینئرنگ اینڈ ٹیکنالوجی (IET، برطانیہ) کی جانب سے اعلیٰ سائنسی و انجینئرنگ کارکردگی کے اعتراف میں۔

 مزید دیکھیے 
 پائیدار ترقی
 موسمیاتی تبدیلی
 سری لنکا
 بین الحکومتی پینل برائے ماحولیاتی تبدیلی

 حوالہ جات